
Cyflwyniad

Gyda Maes Dysgu a Phrofiad (MDaPh) cyfan wedi ei ymroddi iddo yng Nghwricwlwm i Gymru (Llywodraeth Cymru, 2022), hawdd ydyw i feddwl mai cysyniad gweddol newydd ydy lles. Wedi ei ddiffinio gan y World Health Organization (WHO) fel ‘a positive state experienced by individuals and society’ (World Health Organization, 2021), ymddangosa’r cysyniad hefyd, ar yr olwg gyntaf, fel un gweddol hawdd ei ddiffinio. Sut bynnag, datguddia archwiliadau pellach i’r cysyniad hanes hir o ymdrechion i geisio ei ddiffinio y gellir ei olrhain  yn ôl at Roeg hynafol. Yn adeiladu ar ddiffiniad Socrates (Lageman, 1989, p. 219) o les fel awydd pobl i ddarganfod hapusrwydd, a bod hapusrwydd yn rhywbeth nad sy’n dibynnu ar ffactorau allanol, ac ar ddisgrifiad Epicurus (Simons & Baldwin, 2021, p. 985) o les fel tawelwch mewnol, canolbwyntiodd Aristotle ar y term ‘eudaimonia’ i fynegi ei ddehongliad ef o les. Iddo ef, roedd lles cyfystyr â dilyn llwybr rhinweddol mewn bywyd - y ffordd ganol - gan osgoi eithafion mewn gweithredoedd ac ymddygiad (Bowie, 2001, pp. 113-114). Yn ystod y bedwaredd ganrif ar bymtheg, ac yn wahanol i ddamcaniaeth Aristotle ag awgrymodd mai rhywbeth yn gysylltiedig gyda rhinweddau cymeriad unigolyn ydy lles a hapusrwydd, cyflwynodd Bentham y syniad fod lles yn ganlyniad i wneud y peth cywir (ibid. t. 39) . Iddo ef, ac yn debyg i ddamcaniaeth hedonig Epicurus (Simons & Baldwin, 2021),yr allwedd i sicrhau bodolaeth lesol oedd ceisio’r hapusrwydd mwyaf i’r nifer fwyaf o bobl (ibid.)

Gellir dadlau roedd ymgais Iwtilitaraidd Bentham, ac yn ddiweddarach Mill, i geisio mesur lles a hapusrwydd drwy’r Calcwlws Hedonig (Bowie, 2001, pp. 40-42) efallai’n adlewyrchu’r cyfnod yr oeddynt yn ysgrifennu ynddo. Cyfnod o chwildro a newidiadau mawr ydoedd, pan yr oedd lles a chyfoeth yn mynd law yn llaw - mesur sydd wedi’i ddefnyddio ers y 1940au ar sail cynnyrch domestig gros (CDG) (Fletcher, 2017). Coda’r dull hwn o fesur lles y genedl sawl cwestiwn ynghylch lles y rheiny efallai nad sy’n medru cyfrannu at y CDG, er enghraifft, y sawl sydd ag anabledd neu salwch ac nad sy’n medru gweithio. Awgryma hyn fod twf economaidd gwlad a lles unigolion yn dibynnu ar beth maent yn medru a ddim yn medru ei wneud (Sen, 1983, p. 754). Damcaniaeth sydd wedi amlygu ei hun yn ddiweddarach ydy ‘dull gallu’ (ibid.) Mae’r ymgais hwn i ddiffinio lles yn gosod sylw ar amgylchiadau’r rheiny sydd dan anfantais a’u gallu i gael mynediad i’r hyn mae Rawls (2020) yn disgrifio fel ‘nwyddau cynradd’ (ibid., 380-381). Yma, caiff lles ei weld fel rhywbeth sy’n dibynnu ar allu pobl i gael mynediad i bethau fel addysg, gofal iechyd, cydraddoldeb a chyfiawnder. Lle nad ydy mynediad yn syml, rôl y llywodraeth ydyw i ddileu'r rhwystrau a diogelu lles pawb. Caiff y syniadau hyn eu datblygu ymhellach gan Ddamcaniaeth Wleidyddol Fodern. Yma, mae yna dair prif sail i les: hapusrwydd, rhyddid a chymdeithasoliaeth (Austin, 2016).Ymddengys, felly, mae lles yn gydbwysedd cymhleth o deimladau mewnol, a gaiff ei ddylanwadu gan ein hamgylchedd. Mae’n dibynnu ar ein perthynas gydag eraill, ein canfyddiadau ni ac eraill o’n lle mewn cymdeithas, a gweithredoedd sefydliadau a llywodraethau i ofalu bod unrhyw rhwystrau i’r cyfleusterau a’r nwyddau mae ein lles yn dibynnu arnynt yn cael eu dileu (Rawls, 2020). Y berthynas hon rhwng dulliau gweithredu a lles unigolion a chymunedau bydd canolbwynt yr archwiliad hwn, gyda ffocws penodol ar gymuned ddysgu mewn ysgol a darllen fel gweithred a allai cael effaith gadarnhaol ar ei lles.

Cyd-destun

Rhennir cyd-destun yr archwiliad hwn yn ddwy ran sy’n cyd-blethu. Yn gyntaf, y gymuned ddysgu dan sylw yn yr archwiliad hwn ydy ysgol gynradd Gymraeg yn ardal Sir Gaerfyrddin. Lles dysgwyr cyn oed ysgol fydd yn mynychu’r ysgol a dysgwyr sydd yn nosbarth derbyn a blwyddyn un yr ysgol sy’n ganolbwynt i’r dulliau gweithredu caiff eu gwerthuso a’u dadansoddi’n feirniadol. Am resymau moesegol yn ymwneud gydag anhysbysrwydd a chyfrinachedd (British Education Research Association [BERA], 2018, p. 21), cyfeirir at yr ysgol fel ‘Ysgol A’ a’r gymuned fel ‘Cymuned B’ drwy gydol yr archwiliad, a ni chaiff unrhyw gyfeiriadau at unigolion eu gwneud. Ail ran y cyd-destun ydy Cymuned B , sef rhieni, gwarcheidwaid, neiniau a theidiau’r dysgwyr sydd, gan amlaf, yn drigolion yn y pentref sy’n cwmpasu Ysgol A. Er yr ystyrir y gymuned hon i fod yn gymuned ehangach yr ysgol, diffinia Bronfenbrenner (1979) y perthnasau rhyngbersonol a fodolai rhwng y dysgwyr a’r unigolion hyn fel ‘system ficro’ y dysgwyr (p. 22). Dadlau ef mai dyma’r ffactorau sy’n dylanwadu fwyaf ac mewn ffordd uniongyrchol ar yr unigolyn sy’n datblygu (ibid.) Yn ogystal â phobl allweddol o fewn Cymuned B, cyfeirir hefyd at rai gwasanaethau sydd ar gael i’r gymuned honno, sef Cylch Meithrin Mudiad Meithrin (Mudiad Meithrin, 2023) a’r llyfrgell leol.

Yn ei arolwg diweddaraf o’r ysgol, adrodda Estyn (2022, p. 2) mai canran y dysgwyr sy’n gymwys am brydau ysgol am ddim (PYD) ydy 10.2% sydd ychydig yn is na hanner y cyfartaledd cenedlaethol o 21.3%, sydd efallai yn awgrymu nad ydy cysylltiadau rhwng sgiliau llythrennedd lefel is a thlodi ysbeidiol a pharhaus fel yr amlinellwyd yn adroddiad ‘Save the Children’ (2015, p. 5) yn bodoli yn y lleoliad hwn. Fodd bynnag, dychwelwn at hyn ychydig yn ddiweddarach yn yr archwiliad. Gallwn hefyd weld bod ychydig dros 70% o’r disgyblion yn dod o gartrefi di-gymraeg. Tra bod Estyn (2022) yn adrodd bod gan y rhan fwyaf o ddisgyblion ar fynediad i’r ysgol sgiliau sy’n cyfateb i’r hyn a ddisgwylir ar gyfer eu hoedran, nid yw hyn yn wir am y Gymraeg lle mae eu sgiliau yn is na'r disgwyl (ibid., p. 4).

Awgryma Fynegai Amddifadedd Lluosog Cymru [MALlC] (Llywodraeth Cymru, 2019) ddarlun tebyg am gyd-destun economaidd-gymdeithasol y gymuned i’r un a welwn am Ysgol A. O 1909 o ardaloedd yng Nghymru graddiwyd y gymuned ehangach yn 1188, sef ymhlith y 50% lleiaf difreintiedig. Ond, mewn cyferbyniad â hyn, awgryma Falc (ibid.) mai ymhlith y 30-50% mwyaf difreintiedig o ran iechyd, a'r 10-20% mwyaf difreintiedig o ran yr amgylchedd ffisegol. I egluro rhai o’r termau allweddol yma, mae ‘iechyd’ yn cynnwys iechyd a llesiant corfforol a meddyliol, ac mae’r amgylchedd ffisegol yn cynnwys dangosyddion fel ansawdd aer a pha mor agos yw man gwyrdd naturiol, hygyrch (ibid.). Mae’r ddau ddangosydd o amddifadedd a geir ym MALlC hefyd yn nodau yn Neddf Llesiant Cenedlaethau’r Dyfodol (Cymru) 2015  (Comisiynydd Cenedlaethau'r Dyfodol Cymru, 2023). Awgryma’r dystiolaeth fod cysylltiad uniongyrchol yn bodoli rhwng yr amgylchedd ffisegol ac iechyd pobl a all fod yn gyfrifol am y ffaith bod y gymuned hon yn ymddangos ymhlith y rhai mwyaf difreintiedig yng Nghymru yn y dangosyddion MALlC hyn.

Ceir cyfeiriadau at rai cysyniadau allweddol i’r archwiliad hwn yn y paragraffau blaenorol felly, er mwyn eglurder, dyma gynnig diffiniadau ohonynt fydd yn sail i’r trafodaethau a ddaw yn y tudalennau dilynol. Y cysyniad cyntaf yw ‘amddifadedd’. Mae MALlC (Llywodraeth Cymru, 2019) yn sôn am amddifadedd yn nhermau amddifadedd materol er enghraifft, amddifadedd sy’n gysylltiedig ag incwm isel, felly anallu unigolyn neu aelwyd i fforddio’r nwyddau a’r gweithgareddau sy’n cael eu hystyried yn arferol mewn cymdeithas ar yr adeg honno. Ond, rhaid hefyd ystyried bod ‘amddifadedd diwylliannol’ yn fwy cyson â’r sgiliau, y gwerthoedd, yr iaith a’r wybodaeth na chaiff eu trosglwyddo gan rieni i’w plant (Haralambos & Holborn, 2013). Dyma’r gwrthwyneb i’r hyn y mae Bourdieu (Huang, 2019) yn ei ddisgrifio fel ‘cyfalaf diwylliannol’ a enillir yn bennaf trwy ddysgu cychwynnol unigolyn, ac a ddylanwader yn anymwybodol gan ei amgylchoedd. Gyda’r ganran gymharol isel o blant PYD yn Ysgol A, a safle yn y 50% lleiaf difreintiedig yng Nghymru, gellir dadlau mai enghraifft o amddifadedd diwylliannol sydd ar waith yn y cyd-destun hwn. Absenoldeb yn sgiliau diwylliannol angenrheidiol y rhieni, sgiliau yn y Gymraeg yn yr achos hwn, i allu trosglwyddo i'w plant sydd efallai yn arwain at sgiliau sy'n is na'r disgwyl ar fynediad plant i'r ysgol (Estyn, 2022, p. 4).

Yr ail gysyniad sydd angen eglurder o ran ei ddiffiniad ydy ‘lles’. Fel sydd eisoes wedi’i grybwyll yn y cyflwyniad i’r archwiliad hwn, mae lles yn gysyniad eang a chymhleth i’w ddiffinio mewn ffordd syml. At ddiben y dadansoddiad beirniadol a ddaw yn y tudalennau dilynol, bydd yna bwyslais ar yr hyn a elwir yn lles ‘gwrthrychol’ a lles ‘goddrychol’ (Alatartseva & Barysheva, 2015). Yr hyn sy’n nodweddiadol o les gwrthrychol ydy’r elfen economaidd-gymdeithasol; a’r hyn sy’n nodweddiadol o les goddrychol ydy’r elfen foesol-seicolegol (ibid., t. 36). Awgryma hyn fodolaeth dicotomi yn y ffordd rydym yn meddwl am les, hynny yw naill ai lles gwrthrychol neu oddrychol sydd dan sylw. Ond, yr awgrym wrth i’r archwiliad hwn fynd yn ei flaen yw bod modd i ddylanwadau ac effeithiau’r ddau gysyniad gwahanedig hyn dderbyn ystyriaeth gydamserol (Morrison-Love & Patrick, 2022).

Yn absenoldeb data dilys a hollol berthnasol sy’n ymwneud yn benodol â phob un o’r pwyntiau a godwyd hyd yn hyn ac â’r gymuned benodol dan sylw, gorfu i rai rhagdybiaethau gael eu gwneud. Gallai cymuned ag amgylchedd ffisegol tlotach olygu nad yw pobl yn tueddu i ddefnyddio’r ardaloedd awyr agored lleol mor aml a gallent dreulio llawer o amser dan do. Fe all treulio cyfnodau sylweddol o amser dan do arwain at broblemau iechyd a lles corfforol a meddyliol (Comisiynydd Cenedlaethau'r Dyfodol Cymru, 2023). Yn ogystal, er y safle economaidd-gymdeithasol ffafriol sydd gan y gymuned hon, gallai’r lefelau cynyddol o dlodi mewn gwaith olygu nad oes gan deuluoedd y modd i gael mynediad at weithgareddau, gwasanaethau ac adnoddau arferol (Institute of Welsh Affairs, 2023). Ceir enghraifft bellach gan y National Literacy Trust [NLT] sy'n dangos bod 40% o rieni yn cael trafferthion ariannol, gyda 20% ohonynt yn gwario llai ar lyfrau (2023). Cynyddodd y rhai sy’n cael eu dosbarthu i dlodi mewn gwaith gan 18% yng Nghymru yn 2021 (Institute of Welsh Affairs, 2023), sy’n awgrymu efallai nad yw’r teuluoedd hyn yn gymwys i dderbyn PYD felly nid ydynt yn ymddangos yng nghanran PYD Ysgol A. Ymhellach, efallai y bydd angen i rai weithio mwy nag un swydd, gan arwain at effaith negyddol ar fywyd teuluol, er enghraifft diffyg amser fel uned deuluol. Ynghyd â’r themâu sy’n dod i’r amlwg o’r adolygiad o'r llenyddiaeth, dyma sydd wedi arwain at ddewis ymyrraeth ddarllen fel dull gweithredu. Y bwriad arfaethedig yw y bydd yn cael effaith gadarnhaol ar les dysgwyr Ysgol A a’r rheiny yn y gymuned ehangach sy’n perthyn i’r un system ficro (Bronfenbrenner, 1979).

Adolygiad o’r llenyddiaeth

Cwricwlwm i Gymru yw’r cwricwlwm sydd newydd ei ddiwygio yng Nghymru, ac mae’n cynnwys MDaPh ‘Iechyd a Lles’ (Llywodraeth Cymru, 2022). Datblygu meddwl beirniadol, empathi a gwydnwch mewn plant yw rhai o’r sgiliau a’r priodoleddau y mae’r MDaPh hwn yn ceisio’u cyflawni, y sgiliau a’r priodoleddau sydd hefyd yn gysylltiedig yn agos ag ymgysylltu â darllen (Merga, 2020, p. 665). Yn yr un modd, mae'r pedwar diben yn ceisio creu dysgwyr uchelgeisiol, galluog, sy'n barod i ddysgu gydol eu hoes; cyfranwyr mentrus, creadigol, sy'n barod i chwarae rhan lawn mewn bywyd a gwaith; dinasyddion egwyddorol, gwybodus Cymru a'r byd; unigolion iach, hyderus, sy'n barod i fyw bywydau boddhaus fel aelodau gwerthfawr o gymdeithas (ibid.) Yn greiddiol i hyn oll mae cynnydd plant mewn ystod o gymwyseddau trawsgwricwlaidd, sy’n cynnwys llythrennedd a darllen (ibid.)

Yn debyg i’r ‘dicotomi lles’ sydd eisoes wedi’i gyfeirio ato, ymddengys bod dicotomi hefyd yn perthyn i ddarllen. Anodd ydyw i feddwl am ddarllen er mwynhad a darllen fel anghenraid fel dau beth gwahanedig sy’n bodoli ochr yn ochr. Fel y dadleua Erreaut a Whiting (2008), ni all darllen er mwynhad alinio ag atebolrwydd. Hynny yw, caiff plant eu hannog i ddarllen er mwynhad, ac eto mae yna brofion llythrennedd cenedlaethol (Llywodraeth Cymru, 2019), profion PISA (OECD, 2018) ac asesiadau crynodol eraill ar waith sy’n mesur gallu darllen plant. Yn yr un modd, gellir dadlau na all llesiant goddrychol, hynny yw darllen er mwynhad, gael ei alinio â llesiant gwrthrychol, hynny yw darllen fel sgil angenrheidiol, neu yn ôl Sen (1983) ‘gallu’. Fel y dywed (Clark, et al., 2016): ‘The best predictor of an adult’s life satisfaction is their emotional health as a child. How on earth did so many policymakers come to believe that qualifications were the be-all and end-all - ‘in the interests of the child’?’ Fodd bynnag, dadlau Morrison-Love a Patrick (2022) ei bod hi’n bosibl cynnal dau syniad sy’n cystadlu ar yr un pryd. Cefnogir hyn ymhellach gan wythfed arolwg y NLT (2018) a ddangosodd fod ‘plant â sgiliau darllen uwch na’r disgwyl deirgwaith yn fwy tebygol o fod â lefelau uchel o les meddyliol na’u cyfoedion â sgiliau darllen is na’r disgwyl (40.3% o’i gymharu â 13.1%)’. Gwelwn yr un berthynas ddeubarthol hefyd yn amlwg yn Neddf Cenedlaethau’r Dyfodol Cymru (Comisiynydd Cenedlaethau'r Dyfodol Cymru, 2023).  Yno fe welwn y nod Chymru Iach: Cymdeithas lle mae llesiant corfforol a meddyliol pobl mor uchel â phosibl a lle deellir dewisiadau ac ymddygiadau sydd o fudd i iechyd yn y dyfodol - llesiant goddrychol (Alatartseva & Barysheva, 2015). Fe welwn hefyd y nod Cymru lewyrchus: sy’n datblygu poblogaeth fedrus ac addysgedig mewn economi sy’n cynhyrchu cyfoeth ac yn darparu cyfleoedd cyflogaeth, gan alluogi pobl i fanteisio ar y cyfoeth a gynhyrchir drwy sicrhau gwaith gweddus - llesiant gwrthrychol (ibid.) - ochr yn ochr â’i gilydd. Eglura Dalziel et al (2018): ‘Ultimately, the process of economic development has to be concerned with what people can or cannot do, e.g. …be able to read and write and communicate, take part in literary and scientific pursuits, and so forth’ (p. 9).

Yn ogystal â themâu sy’n ymwneud gydag angenrheidrwydd darllen a’r mwynhad sy’n medru dod o ddarllen, mae’r term ‘pleser’, sy’n gysylltiedig â lles a damcaniaethau hedonig yn benodol, yn amlwg mewn nifer o fentrau darllen cenedlaethol cyfredol. Er enghraifft ‘Bounce Together’ (2019), sy’n hybu darllen a llesiant, ac adroddiad NLT (2018) ar y rhesymau pam mae darllen er pleser yn hanfodol i bobl ifanc a gyhoeddwyd yn ystod wythnos iechyd meddwl plant. Fodd bynnag, mae’r defnydd o’r ymadrodd ‘pleser’, sy’n gysylltiedig â llesiant meddwl yma, yn nodwedd arwyddocaol o ddamcaniaeth Bentham (Bowie, 2001) lle mae pleser a lles yn cyd-fynd â hapusrwydd.  Ei farn ef yn ogystal oedd bod hapusrwydd, ac felly pleser a lles, yn fesuradwy. Sy'n dod â ni yn ôl at y dicotomi darllen: darllen er pleser yn cael ei gysylltu â lles goddrychol, ac eto darllen fel mesur o allu sy'n eistedd yn y parth llesiant gwrthrychol. Ymhellach, mae Ereaut & Whiting (2008, p. 5) yn cwestiynu pwy sydd ag awdurdod i ddiffinio beth mae ‘lles’ yn ei olygu i’r plentyn. Gallai hyn hefyd gael ei gymhwyso i gwestiynau ynghylch yr hyn mae ‘pleser’ yn yr ymadrodd ‘darllen er pleser’ yn ei olygu i’r plentyn, ac yn wir yr oedolyn.

Gan barhau i archwilio darllen fel gweithred sy’n gydnaws â llesiant gwrthrychol a goddrychol, yn eu hymchwil ar farn rhieni ar ddarllen gyda’u plant, dadansoddodd Merga a Ledger (2018) resymau rhieni dros ddarllen. Roedd y rhain yn cynnwys darllen yn cael ei weld fel cyfle dysgu, ac er mwynhad, gan gynnwys ymlacio, dihangfa a chysylltiad rhyngbersonol, er enghraifft, fel rhan o grŵp neu glwb darllen. Fodd bynnag, roedd yna rhai rhieni a deimlai nad oeddent yn mwynhau darllen, gan nad oeddent wedi cael eu cymdeithasu iddo gan eu rhieni. (ibid. t. 6), sy’n cyfeirio at rôl cyfalaf diwylliannol a grybwyllwyd eisoes wrth drosglwyddo sgiliau, gwerthoedd ac ymddygiad gan rieni i'w plant (Huang, 2019). Wrth ddadansoddi’r rhwystrau i rieni rhag darllen gyda’u plant, nododd cyfranogwyr ddiffyg amser a blinder fel y ffactorau mwyaf (Merga & Ledger, 2018). Gellir dadlau, felly, bod y lefelau incwm uwch na’r cyfartaledd a brofwyd gan Ysgol A a Chymuned B (Estyn, 2022; MALlC, 2019) yn yr archwiliad hwn yn ganlyniad i nifer y bobl sydd mewn gwaith a allai arwain atynt yn teimlo nad oes ganddynt yr amser na'r egni i ddarllen gyda'u plant.

Ffactor arwyddocaol sy’n rhan ganolog o’r archwiliad hwn yw bod Ysgol A yn ysgol gynradd cyfrwng Cymraeg lle mae ychydig dros 70% o’r dysgwyr sy’n mynychu’r ysgol yn dod o aelwydydd di-Gymraeg (Estyn, 2022, t. 2), a bod gan blant sy’n cyrraedd yr ysgol sgiliau sy’n is na’r disgwyl yn y Gymraeg (ibid. t. 4). Mae gan Gymraeg 2050, strategaeth Llywodraeth Cymru (2017) ar gyfer cyrraedd miliwn o siaradwyr Cymraeg erbyn 2050, ‘drosglwyddo iaith yn y teulu’ fel un o’i nodau craidd (t. 21). Fodd bynnag, amlygodd ymchwil a gyhoeddwyd yn 2021 (Thomas, et al.) ar fynediad i’r Gymraeg yn ystod pandemig Covid-19 nifer o heriau i bobl nad ydynt yn siarad Cymraeg ond sydd eisiau cefnogi addysg cyfrwng Cymraeg eu plant. Dau ganfyddiad allweddol o’r ymchwil hwn yw (i) bod rhieni sydd â phlant sy’n mynychu ysgolion cyfrwng Cymraeg yn teimlo na allant gefnogi datblygiad eu plentyn yn ddigonol (ibid., t. 125) a (ii) bod disgyblion sy’n byw mewn cartrefi di-Gymraeg i raddau helaeth mewn amgylcheddau lle'r oedd mynediad i’r Gymraeg - naill ai’n Gymraeg ar lafar neu’n Gymraeg mewn testun - yn gyfyngedig iawn, a lle mae’r cymorth ychwanegol sydd gan ddisgyblion fel arfer mewn perthynas â’r Gymraeg yn y dosbarth (cyfoedion, adnoddau ac athro) wedi’i ddileu( ibid., t. 127). Fel y nodwyd eisoes, mae’r cysylltiad rhwng gallu person i ddarllen a’i lesiant wedi’i ddogfennu’n dda, sy’n codi cwestiynau ynghylch anallu rhiant a phlentyn i ddarllen yn y Gymraeg a’r effaith negyddol y gallai hynny ei chael ar eu lles. Ysgrifennodd Maslow (1943) am hyn yn nhermau ‘hunan-barch’: ‘All people in our society… have a need or desire for a stable, firmly based, (usually) high evaluation of themselves, for self-respect, or self-esteem, and for the esteem of others…’ (pp. 381-382). Gellir cysoni hyn hefyd â’r dimensiynau lles personol, sgiliau ac addysg sy’n rhan o ddeg dangosydd a ddefnyddir gan y Rhaglen Fesur Lles Cenedlaethol (Office for National Statistics, 2023).

Cyflwynodd yr ymchwil i fynediad plant a’u rhieni i’r Gymraeg yn ystod y pandemig (Thomas, et al., 2021) sawl argymhelliad ar gyfer cefnogi’r defnydd o’r Gymraeg y tu hwnt i glwyd yr ysgol, ac mae argymhelliad chwech yn benodol, sef ‘pontio’r ysgol a’r cartref’ (t. 123) yn galw ar ysgolion i ystyried ffyrdd arloesol o bontio agweddau o weithgareddau dysgu disgyblion ar draws yr ysgol a’r cartref mewn ffyrdd sy’n normaleiddio presenoldeb a defnydd y Gymraeg yn y ddau gyd-destun. At hynny, mae ymchwil a wnaed gan Gathercole (2007) yn awgrymu mai’r ffactorau sy’n ymddangos fel y rhai mwyaf arwyddocaol o ran dylanwadu ar yr iaith a siaredir gan y plentyn ac a siaredir gan y rhieni wrth y plentyn, yn cynnwys cefndir ieithyddol y rhieni a gallu’r rhieni yn y Gymraeg. Dadleuodd fod hyn yn cydberthyn yn fawr gyda’r defnydd o’r Gymraeg gyda ffrindiau a rhwydweithiau cymdeithasol agos (t. 35).

I grynhoi, felly, cydnabyddai’r adolygiad o’r llenyddiaeth y cymhlethdodau sy’n perthyn i natur ddeubarthol darllen (Clark, et al., 2016), a’r ffyrdd mae’r weithred o ddarllen yn alinio’n gydamserol i nodweddion lles gwrthrychol a lles goddrychol (Alatartseva & Barysheva, 2015). Pwysleisia hefyd yr heriau penodol a wynebai plant a rhieni Ysgol A yng nghyd-destun ehangach Cymuned B (Thomas, et al., 2021) cam nesaf ydy archwilio’n feirniadol dull gweithredu i’w fabwysiadu sy’n ymateb i’r heriau hyn ac sy’n effeithio’n gadarnhaol ar les dysgwyr Ysgol A a thrigolion Chymuned B.

Dull gweithredu

Menter sy’n cynnig sesiynau darllen strwythuredig i blant cyn oed ysgol a dysgwyr y dosbarth derbyn a blwyddyn un Ysgol A, eu rhieni/gwarcheidwaid ydy’r dull gweithredu a awgrymir. Caiff y sesiynau darllen hyn eu cynnal yn Ysgol A, y feithrinfa Mudiad Meithrin a’r llyfrgell sydd yng Nghymuned B. Y nodau ydy pontio’r ysgol a’r cartref (Thomas, et al., 2021; Llywodraeth Cymru, 2017), creu amser i rieni ddarllen gyda’u plant (Merga & Ledger, 2018), cynyddu cyfalaf diwylliannol a hyder rhieni (Huang, 2019; Maslow, 1943) a chael effaith gadarnhaol ar les goddrychol y plant a’u rhieni, wrth ystyried eu lles gwrthrychol hirdymor (Alatartseva & Barysheva, 2015).

Y man cychwyn ar gyfer gweithredu’r sesiynau darllen fydd i adeiladu ar yr hyn mae Estyn (2022) yn disgrifio fel ‘perthynas gynhyrchiol rhwng yr ysgol a’r rhieni’ (t. 10), a chyd-gynllunio pryd a ble y dylid cynnal y sesiynau. Wedi’r cyfan, gyda diffyg amser a blinder yn cael eu nodi gan rieni fel y prif rwystrau i ddarllen gyda’u plant (Merga & Ledger, 2018), mae gwrando ar lais rhieni yn allweddol. Gellir gwneud defnydd o ddulliau fel holiaduron a’r fforwm rhieni sydd wedi’i sefydlu yn Ysgol Ac ar gyfer gwneud hyn, dulliau sydd eisoes wedi nodi fel rhai llwyddiannus gan Estyn (2022).  Dadlau McDowall et al (2017) ‘Parents are more likely to be involved in children’s home and school-based learning when they feel their involvement is encouraged and valued by their children, teachers, or school personnel, and when they feel that their help is effective’ (t. 2). Er hynny, dadlau Boonk et al (2018) nad oes un diffiniad clir o’r hyn a olygir gan ‘ymglymiad rhieni’ sy’n awgrymu y byddai cyd-gynllunio diffiniad a rhennir efallai yn gam cynnar defnyddiol ar gyfer y sesiynau hyn. Atgyfnertha Punter et al (2016), sy’n tynnu ar waith Epstein (1992), yr amwysedd hwn gan awgrymu bod yna chwe math o ymglymiad rhieni. Er mwyn sicrhau eglurder yn nodau ac amcanion y sesiynau hyn, bydd y diffiniad y cytunir arno yn alinio i nodau ac amcanion strategaeth Llywodraeth Cymru (2017) i gyrraedd miliwn o siaradwyr Cymraeg erbyn 2050, ac argymhelliad chwech o’r ymchwil ar fynediad i’r Gymraeg yn ystod y pandemig (Thomas, et al., 2021). Seilir hefyd ar nodweddion lles gwrthrychol, sef darllen fel ffordd o ddatblygu sgiliau angenrheidiol (Rawls, 2020; Sen, 1983; Dalziel, et al., 2018), a lles goddrychol, sef darllen fel ffordd o ddatblygu perthnasau rhyngbersonol (Merga & Ledger, 2018) hunan-hyder (Maslow, 1943) ac ymdeimlad o bleser (Bowie, 2001).

Mae ystyriaethau ynghylch lleoliad y sesiynau darllen hefyd yn arwyddocaol ar gyfer llwyddiant y fenter (Campbell, 2011). Gall profiadau blaenorol rhieni o’r ysgol, eu hunanhyder a hyd yn oed y term ‘rhiant’, sydd gyfystyr â’r fam yn unig i nifer, ffurfio rhwystrau i ymglymiad rhieni (tt. 11-12). Byddai gwneud defnydd o’r feithrinfa Mudiad Meithrin a’r llyfrgell leol efallai yn cael ei weld yn llai bygythiol i’r rhieni a’r gwarcheidwaid hynny nad sydd ag awydd i fynychu’r ysgol. Byddai gwneud defnydd o’r llyfrgell hefyd yn medru codi ymwybyddiaeth y plant a’u rhieni/gwarcheidwaid o’r adnodd cyfoethog sydd ar gael iddynt yn eu cymuned, a byddai rôl y fenter wrth leihau'r rhwystrau sydd efalla yn wynebu rhai rhieni wrth ymweld â’r llyfrgell yn effeithio’n gadarnhaol ar eu lles (Rawls, 2020). Yn absenoldeb llyfrgell ysgol sydd â sawl mantais yn perthyn iddi, gan gynnwys manteision sy’n ymwneud a lles y dysgwyr (Merga, 2020), byddai creu perthynas agosach rhwng yr ysgol a’r llyfrgell o fudd ( (Campbell, 2011, p. 18). Gyda’r un rhwystrau a manteision mewn golwg, yr awgrym ydy y byddai gwneud defnydd o’r feithrinfa Mudiad Meithrin o fudd i ymglymiad rhieni. Yn ogystal â hyn, byddai’r cyswllt rhwng y feithrinfa a dosbarth derbyn a blwyddyn un Ysgol A yn arddangos i rieni fod darllen gyda’u plant a datblygu’r sgil o ddarllen yn digwydd ar hyd continwwm (Merga & Ledger, 2018, p. 9), ac nid yn rhywbeth ddylai dod i ben unwaith mae plant wedi dechrau caffael ar sgiliau darllen sylfaenol.

Pan ddaw at gynnwys y sesiynau darllen, ceir tystiolaeth i awgrymu mai sesiynau strwythuredig byddai mwyaf buddiol i’r plant a’u rhieni. Awgryma Merger a Ledger (2018) y dylai ysgolion chwarae rôl flaenllaw wrth hyrwyddo a hwyluso cyfleoedd i rieni a’u plant ddarllen gyda’i gilydd; a dadlau Timperley et al (2022) bod ymglymiad rhieni yn elwa o dderbyn strategaethau penodol sy’n medru cefnogi darllen eu plant (t. 239). Golyga ‘strwythuredig’ yng nghyd-destun y sesiynau hyn, felly, gyfle i athrawon Ysgol A fodelu dulliau darllen penodol i rieni gael defnyddio gyda’u plant, gweithred fyddai’n derbyn cymeradwyaeth gan McDowall et al (2017) sy’n dadlau ‘Indeed, when parents’ sense of efficacy for supporting their children’s learning increases, there is a corresponding increase in home-based learning activities, such as listening to their child read’ (t. 15), dadl caiff ei hatgyfnerthu ymhellach gan elfen hunan-hyder damcaniaeth Maslow (1943). Wrth gwrs, cyfyngiad posib sydd i’r dull hwn o weithredu ydy’r angen i rieni ddatblygu eu sgiliau yn y Gymraeg er mwyn medru darllen gyda’u plant. Ond, fel yr amlinella Llywodraeth Cymru (2017, tt. 41-42 ) a Thomas et al (2021, t. 123), mae cynyddu nifer yr oedolion sy’n medru’r Gymraeg yn hanfodol ar gyfer cyrraedd targed 2050, ac mae yna amrywiaeth eang o gyfleoedd ac adnoddau ar gael i rieni fedru datblygu eu sgiliau yn y Gymraeg mewn ffordd sy’n addas iddyn nhw a’u teulu. Efallai y bydd mynychu’r sesiynau darllen hyn sy’n cynnig cyfle i rieni gymdeithasu gydag eraill a chreu rhwydwaith gymdeithasol, gefnogol yn rhoi hwb i’w hunan-hyder, eu lles a’u mwynhad o ddarllen gyda’u plant a rhannu’r iaith Gymraeg gyda nhw (Maslow, 1943; McDowall, et al., 2017; Llywodraeth Cymru, 2017; Alatartseva & Barysheva, 2015; Thomas, et al., 2021).

Casgliadau a diweddglo

Nod yr archwiliad hwn oedd dadansoddi’n feirniadol sut y gallai cymuned ddysgu fabwysiadu dulliau gweithredu gyda'r bwriad o gael effaith gadarnhaol ar ei lles, gan gynnwys lles gwrthrychol a goddrychol. Y dull gweithredu cynigwyd ar gyfer ei fabwysiadu oedd menter ddarllen cyfrwng Cymraeg ar gyfer rhieni/gwarcheidwaid a’u plant. Trwy rannu cyd-destun yr archwiliad yn ddwy - Ysgol A a Chymuned B - roedd modd gweld cydberthynas rhwng y data amlygodd eu hun (Llywodraeth Cymru, 2019; Estyn, 2022), gyda chanran is o blant yn Ysgol A yn gymwys am PYD na’r cyfartaledd cenedlaethol yn cyfateb, gyda Chymuned B yn cael ei graddio yn gyffredinol yn y 50% uchaf o ardaloedd lleiaf difreintiedig yng Nghymru. Ond, o’r un ffynonellau data, amlygodd anghysondeb yn y cydberthynas hwn wrth i lefel sgiliau Cymraeg y plant oedd yn cychwyn yn Ysgol A ddisgyn yn is na’r disgwyl (Estyn, 2022, t. 4), patrwm nad sydd fel arfer yn cael ei gysylltu gydag ardal sydd â statws economaidd-gymdeithasol uwch na’r cyfartaledd cenedlaethol, ac ysgol sydd â chyn lleied o blant PYD (Save the Children, 2015). Yr anghysondeb hwn arweiniodd at archwiliad o’r llenyddiaeth yn cwmpasu datblygiad sgiliau yn y Gymraeg, a sgiliau darllen yn benodol. Codwyd pwyntiau allweddol ynghylch cyfalaf ac amddifadedd diwylliannol (Huang, 2019; Haralambos & Holborn, 2013), hunan-hyder (Maslow, 1943) a’r rhwystrau a wynebau rhieni sydd am ddarllen gyda’u plant (Merger & Ledger, 2018; (Thomas, et al., 2021). Yn ogystal, ymddangosodd fod yna ddicotomi yn perthyn i rai o’r syniadau sy’n cwmpasu darllen er pleser a darllen fel sgil angenrheidiol, a lles goddrychol a lles gwrthrychol (Alatartseva & Barysheva, 2015; Clark, et al., 2016; Fletcher, 2017; Morrison-Love & Patrick, 2022).

Er yr anghysondeb yn y data a’r meddwl deubarthol a gwmpasodd rhai o’r cysyniadau allweddol archwiliwyd, awgrymodd y fenter ddarllen cyfrwng Cymraeg ffordd ymarferol o dynnu ynghyd syniadau deubarthol a’u meithrin a’u cymhwyso yn gydamserol. Ar yr un llaw, fe welwyd darllen fel sgil angenrheidiol a’r iaith Gymraeg fel cyfalaf diwylliannol yn adlewyrchu nodweddion o’r ‘dull gallu’ (Sen, 1983; Dalziel, et al., 2018). Ar y llaw arall, fe welwyd darllen er pleser a’r ymdeimlad o les a ddaw o rieni yn darllen gyda’u plant (Merger & Ledger, 2018). Ac yno, yng nghanol y cyfan, fe welwyd y plentyn yn elwa o gwricwlwm sydd â’i les a’i ffyniant fel dysgwr a dinesydd Cymreig yn flaenoriaeth iddo, a pholisïau sydd am ddiogelu ei iaith a chreu Cymru iach a llewyrchus iddo fyw ynddi (Bronfenbrenner, 1979; Comisiynydd Cenedlaethau'r Dyfodol Cymru, 2023; Llywodraeth Cymru, 2022; Llywodraeth Cymru, 2017).

